Mladi obnavljaju Reservoir Hill (30/12/03) - 2003-12-20
"U ovom bloku kuća, samo moja ima svjetlo na verandi, koje zapravo radi. Kada bi svjetla ispred svih sedam kuća radila, sve bi bilo pot
U Baltimoreu u saveznoj državi Maryland sedmoro mladih udružilo je snage da bi spasili dio povijesti tog grada. Oni su kupili nekoliko kuća u jednoj nekada luksuznoj, no danas opasnoj četvrti i namjeravaju ih obnoviti. Kako kažu, smatraju se urbanim pionirima. U reklamnim turističkim materijalima za Baltimore, četvrt Reservoir Hill opisana je kao povijesni dio grada, poznat po prekrasnoj arhitekturi iz 19. stoljeća, koji upravo doživljava novi procvat. Međutim, evo kako istu četvrt opisuju njeni stanovnici. "Na pločniku još možete vidjeti odbačene ampule s crack kokainom. Ova kuća do nas je prazna, pa se noću u njoj svašta događa" - objašnjava 27-godišnji Internet poduzetnik Adam Meister, predvodnik skupine mladih ljudi koji su zajedno kupili cijeli jedan blok kuća u Reservoir Hillu. Njihovu viktorijansku arhitekturu sa stupovima i ukrasnim olucima nagrđuju prozori zaštićeni drvenim daskama, grafiti i odbačene boce vina. "U ovom bloku kuća, samo moja ima svjetlo na verandi, koje zapravo radi. Kada bi svjetla ispred svih sedam kuća radila, sve bi bilo potpuno drugačije. Svaka sitnica, koju uspijemo promijeniti, pomaže. Ljudi će se, nadajmo se, uskoro povesti za našim primjerom i početi obnavljati i vlastite kuće" Poput njegovih prijatelja, Adam Meister je ranije živio u iznajmljenom stanu, a Reservoir Hillu, na kojem su njegovi židovski preci svojedobno izgradili svoje raskošne kuće, divio se samo iz daljine. Većina tih kuća pretvorena je u stanove tijekom drugog svjetskog rata zbog velikog priliva lučkih radnika. Nakon atentata na Martina Luthera Kinga i kasnijih rasnih nemira, bijelci su počeli iseljavati iz tog dijela grada, koji je postao – crnački geto. Adam Meister i njegovi prijatelji prvi su bijelci, osim policajaca i spekulatora nekretninama, koji su se vratili u tu četvrt. Za 20 do 50 tisuća dolara kupili su kuće, koje u drugim dijelovima Baltimorea koštaju i deset puta više. Inženjer Lenny Bonarek i njegova supruga Lena također su kupili kuću na Reservoir Hillu. Krov se urušio, a voda je uništila podove, pa su morali doslovno krenuti ispočetka. Do sada im je netko već šest do sedam puta provalio u kuću i pokrao građevinski materijal. No, Bonarekovi kažu da će ustrajati: "Kada doselite u ovakvu četvrt, dočekaju vas prilično skeptično, pa čak i neprijateljski. No, naši susjedi od početka su prema nama prilično dobri. Kada su čuli da dapače namjeravamo doseliti među njih, bili su puni entuzijazma. Naravno, ovdje ima i kojekakvih kriminalaca i sumnjivaca. No, takvi ne maltretiraju samo nas, nego i naše susjede." Na Reservoir Hillu nema velikih trgovina, niti pomodnih kafića. Iako je inicijativa Adama Meistera privukla pažnju i u drugim dijelovima zemlje, ovaj mladi poduzetnik priznaje da su oni koji su obišli Reservoir Hill, vjerojatno danas malo oprezniji u svojem entuzijazmu. Ipak, Meister i njegovi prijatelji vjeruju da će na kraju uspjeti privući kritičnu masu entuzijasta, koji će useliti u barem polovinu kuća na njihovom bloku. Kako kažu, nije im cilj iskorijeniti crnačke obitelji koje već stanuju u toj četvrti, već zamijeniti dilere drogom i prostitutke – ugodnim novim susjedima.